ໃນຕອນເຊົ້າຂອງວັນທີ 20 ກັນຍາ 2018, ທີ່ ນະຄອນຫລວງແບກແລງ, ທ່ານ ພົມມາ ບຸດທະວົງ, ໄດ້ເຂົ້າຍື່ນສານຕາຕັ້ງຕໍ່ ພະນະທ່ານ ຝຣັງ-ວານເທີ ສະຕາຍມາຍເອີຣ, ປະທານາທິບໍດີ ແຫ່ງ ສາທາລະນະລັດ ສະຫະພັນເຢຍລະມັນ ເພື່ອດຳລົງຕໍາແໜ່ງເປັນເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະຈຳ ສາທາລະນະລັດ ສະຫະພັນເຢຍລະມັນ, ຊຶ່ງມີສຳນັກງານສະຖານເອກອັກຄະລັດຖະທູດຕັ້ງຢູ່ນະຄອນຫລວງແບກແລງ, ປະເທດເຢຍລະມັນ.
ໂດຍສືບຕໍ່ປະຕິບັດນະໂຍບາຍດ້ານມະນຸດສະທຳອັນສະເໜີຕົ້ນສະເໝີປາຍຂອງລັດຖະບານ ແຫ່ງ ສປປ ລາວ ແລະ ອີງຕາມແຜນການຮ່ວມມືສອງຝ່າຍດ້ານມະນຸດສະທຳ ລາວ-ອາເມລິກາ ດ້ານວຽກງານສຳຫຼວດ ແລະ ຂຸດຄົ້ນ ເພື່ອຊອກຫາຮ່ອງຮອຍ ແລະ ສິ່ງເສດເຫຼືອຂອງທະຫານອາເມລິກາ ທີ່ຫາຍສາບສູນໃນປາງສົງຄາມຢູ່ລາວ, ໃນວັນທີ 7 ກັນຍາ 2018 ໄດ້ມີກອງປະຊຸມປຶກສາຫາລືສອງຝ່າຍລາວ-ອາເມລິກາດ້ານວຽກງານດັ່ງກ່າວຂຶ້ນຢູ່ໂຮງແຮມ Crowne Plaza, ນະຄອນຫຼວງວຽງຈັນ, ສປປ ລາວ. ເຂົ້າຮ່ວມກອງປະຊຸມຄັ້ງນີ້ຄະນະຜູ້ແທນຝ່າຍລາວນຳໂດຍ ທ່ານ ພົມມາ ຄຳມະນີຈັນ, ຫົວໜ້າກົມເອີຣົບ-ອາເມລິກາ, ກະຊວງການຕ່າງປະເທດ ພ້ອມດ້ວຍຄະນະວິຊາການຈາກກະຊວງການຕ່າງປະເທດ ແລະ ກະຊວງປ້ອງກັນປະເທດ ແລະ ຄະນະຜູ້ແທນຝ່າຍອາເມລິການຳໂດຍ ທ່ານ ພົນຈັດຕະວາ Jon C. Kreitz, ຮອງຜູ້ອຳນວຍການຂອງອົງການປົກປ້ອງສິດຜົນປະໂຫຍດຊະເລີຍເສິກ ແລະ ທະຫານອາເມລິກາທີ່ຫາຍສາບສູນໃນສົງຄາມ ພ້ອມດ້ວຍຄະນະກະຊວງປ້ອງກັນປະເທດສະຫະລັດອາເມລິກາ ແລະ ທ່ານ ນາງ Rena Bitter, ເອກອັກຄະລັດຖະທູດສະຫະລັດອາເມລິກາ ປະຈຳ ສປປ ລາວ.
ໃນລະຫວ່າງວັນທີ 3-5 ກັນຍາ 2018 ທີ່ ຫ້ອງການອົງການສະຫະປະຊາຊາດ ທີ່ ນະຄອນເຊີແນວ, ປະເທດ ສະວິດເຊີແລນ, ໄດ້ຈັດກອງປະຊຸມຄັ້ງທີ່ 8 ຂອງລັດພາຄີສົນທິສັນຍາເກືອດຫ້າມລະເບີດລູກຫວ່ານ ໂດຍພາຍໃຕ້ການເປັນປະທານຂອງ ປະເທດ ນີກາລາກົວ ເຊິ່ງມີຜູ້ຕາງໜ້າຈາກບັນດາປະເທດລັດພາຄີ, ປະເທດທີ່ໄດ້ລົງນາມ ໃນສົນທິສັນຍາ, ປະເທດສັງເກດການ, ບັນດາອົງການເຄື່ອຄ່າຍ ສປຊ ແລະ ອົງການຈັດຕັ້ງທີ່ບໍ່ສັງກັດລັດຖະບານ ເຂົ້າຮ່ວມຫຼາຍກວ່າ 100 ຄະນະ. ປີ 2018 ນີ້ຍັງແມ່ນຄົບຮອບ 10 ປີ ຂອງສົນທິສັນຍາສາກົນວ່າດ້ວຍການເກືອດຫ້າມລະເບີດລູກຫວ່ານ ພາຍຫລັງທີ່ສົນຍາດັ່ງກ່າວໄດ້ຖືກສ້າງຕັ້ງຂຶ້ນ ແລະ ມີການລົງນາມໃນປີ 2008.